Spoštovani,

ime mi je Simon Černelč, pišem pa vam z namenom promocije kulturne prireditve, na kateri bom predstavil svoje literarno in glasbeno delo.

V zadnjih dveh letih sem pri založbi Kulturni center Maribor izdal svojo pesniško zbirko z naslovom Prapodobe in dramo z naslovom Modus operandi, že vrsto let pa ustvarjam tudi glasbo in besedila za skupino Mochereel (Močeril). Vse tri projekte bom skozi pogovor s pisateljem in urednikom založbe Kulturni center Maribor, Gregorjem Lozarjem, predstavil na prireditvi, ki bo v Bistrici ob Sotli potekala v petek 25. 8. 2023 ob 20:00 na terasi Hostla Gabronka (ali pa v Klubu Metulj - odvisno od vremena).

Kulturni program prireditve bo torej razdeljen na:

1. pogovor o omenjenih knjigah in mojem delovanju pri skupni Mochereel, na

2. branje odlomkov iz omenjenih knjig in na

3. nastop skupine Mochereel.

**Prapodobe**

V Predgovoru pesniške zbirke Prapodobe sem zapisal, da gre za žepni molitvenik praznoverja in da njegovi uroki, zablode in razodetja, niso nič drugega kot preproste pesmi in uganke, ki so nastale med iskanjem poti skozi labirint življenja, »… zato je molitvenik primeren za vsak žep, ne glede na raso, spol in veroizpoved njegovega uporabnika. Blaga ironija, ki se tu in tam prikrade v katero izmed teh molitev, po mojem ne pomeni, da se v njej ne skriva tudi kakšno zrno resnice. Ravno nasprotno. Vedno bolj se mi namreč zdi, da ravno uganke in protislovja praznoverja najbolje razkrivajo skrivnostno in nedoumljivo naravo sveta.«

Vrnitev

V prašnem oknu
hišice iz davnin
tiho ugaša svet.

Vdano sedim
pred njo
in nad mano
je temna
globina neba.
Vanjo je ujeta
večna skrivnost
mojega življenja
vse dokler
se sonce
ne spusti
v plitvine
obzorja
in se
v njih
znova
ne zariše
tvoja senca.

Takrat se snideva
vsak s svojo samoto
in drug drugemu
podariva svet,
ki ga sama zase
ne moreva
imeti.

**Modus operandi**

Knjigo Modus operandi je znana slovenska igralka, političarka in aktivistka Violeta Tomič pospremila s temi besedami:

»Simon Černelč nam je ponudil dramsko delo, ki skozi alegorijo težav današnjega časa, prestavlja dogajanje v daljno prihodnost, na vesoljsko ladjo, kjer begunci krožijo po Galaksiji po katastrofalnem uničenju planeta Zemlja.
Kar boli, je dejstvo, da so uničujoči odnosi in procesi igre moči, izkoriščanja, manipulacije in bogatenja peščice identični tistim, ki so uničili planet.
V igri najdemo vse tegobe današnjega časa. Od tiskanja denarja, inflacije, žvižgačev in »teoretikov zarote«, preprodajalcev orožja, beguncev in medijskih manipulacij.«

In še:

»Ravno zaradi vsega naštetega se mi zdi takšno dramsko delo še kako pomembno in vredno uprizoritve, saj bo tako doseglo več ljudi.
Mogoče pa bo skozi svojo alegorijo prispelo do naslovnikov in jih prisililo v razmišljanje, kam vse to pelje? Ali sploh imamo kakšno prihodnost? Ali se sploh lahko suvereno odločamo o stvareh, če nimamo pravih informacij? Koliko smo v resnici zmanipulirani in koliko je vredno naše življenje? Delo prihaja v pravem času in mu želim srečno pot med bralce, gledalce in poslušalce.«

**Mochereel**

Prva prava priložnost za nastop skupine Močeril se je pojavila, ko se je moj prijatelj in uveljavljen glasbenik Vid Drašler dogovoril za bobnarsko delavnico v Bistrici ob Sotli. Zamisel, da bi preostanek časa, ki ga bo preživel doma, izkoristil za Močerilove vaje, je bila pravzaprav njegova, utrnila pa se mu je med enim izmed najinih številnih pogovorov o glasbi. To so bile globoke debate, ki so se včasih zavlekle tudi pozno v noč. Med temi pogovori sem Vidu ponavadi zavrtel tudi kakšen posnetek muzike, ki sem jo ustvaril s pomočjo svojega računalniškega programa. Vid me je pri mojem glasbenem in literarnem delu vedno podpiral, vendar si kot družinski človek in alternativni glasbenik enostavno ni mogel privoščiti dolgih in potratnih potovanj iz Vrhnike v Bistrico in nazaj, zato so bile moje sanje o glasbeni skupini do zdaj res samo sanje.

Ravno to je bil tudi eden od glavnih razlogov, zakaj sem pred leti poskušal narediti nekakšen digitalni bend, sodoben glasbeni projekt, ki bi bil hibrid elektronike in nastopa v živo. Zamisel se mi je zdela privlačna tudi zaradi tega, ker se je računalnik skoraj vedno strinjal z mano, vedno je imel dovolj časa za vaje, pa tudi kitarska struna mu ni nikoli počila.

Po drugi strani pa je imel računalnik tudi eno drobno pomanjkljivost; ničesar ni znal narediti sam. Res je sicer, da me je vedno ubogal in naredil točno tisto, kar sem mu naročil, še na kraj pameti pa mu ni padlo, da bi naredil še kaj več kot to; da bi na primer glasbi dodal malo svojega karakterja, prinesel vanjo kanček svojega osebnega podpisa in ji dal malo svoje duše. To ti lahko da samo pravi bend, z ljudmi iz mesa in krvi, z muzičarji, ki so muziki posvetili velik del svojega življenja.

Zdaj pa vam lahko z veliko hvaležnosti javim, da bom ravno s takšno skupino nastopil na literarno-glasbenem večeru, ki ga bova midva z Matejem Jagričem (Glasbena šola Mjuz) pripravila v sodelovanju z Mladinskim društvom Bistrica ob Sotli, Knjižnico in Založbo kulturni center Maribor.

Pri realizaciji projekta bodo sodelovali vrhunski glasbeniki kot so Goran Koražija (Klon, Multiball), Jošt Drašler (Oholo, TiTiTi), Vid Drašler (Olfamož, Svojat) in studijski mojster Damjan Dobrina (Baltazar, DQ).

Za snemanje pogovora in literarnih nastopov bo poskrbela Založba kulturni center Maribor (Si.TV), nastop Mochereela pa bo posnela ekipa MDBS. Zvočni zapis nastopa, ki ga bo snemal glasbeni producent Damjan Dobrina, bo služil kot glasbena podlaga za koncertni videospot. Spot in ostale posnetke z dogodka bodo na svojih spletnih platformah delili Kulturno-medijski center Slovenije, Mladinsko društvo Bistrica ob Sotli in skupina Mochereel, prireditev pa bomo oglaševali preko lokalnih in alternativnih medijev (Štajerski val, RŠ, MARŠ, Novi tednik, Posavski obzornik, Naše oko, Rogaške novice).

Simon Černelč

Prapodobe, literarni večer s Simonom Černelčem

<https://www.youtube.com/watch?v=l5wLO9u9gAM>